PATVIRTINTA

Aplinkos apsaugos agentūros direktoriaus 2016 m. balandžio 4d. įsakymu Nr. AV-105

APLINKOS APSAUGOS AGENTŪROS MAŽOS VERTĖS VIEŠŲJŲ PIRKIMŲ, ATLIEKAMŲ GYNYBOS IR SAUGUMO SRITYJE, TAISYKLĖS

I SKYRIUS

BENDROSIOS NUOSTATOS

1. Aplinkos apsaugos agentūros (toliau – Agentūra) mažos vertės viešųjų pirkimų, atliekamų gynybos ir saugumo srityje, taisyklės (toliau – Taisyklės) skirtos vykdyti prekių, paslaugų ir darbų mažos vertės viešuosius pirkimus, atliekamus pagal Lietuvos Respublikos viešųjų pirkimų, atliekamų gynybos ir saugumo srityje, įstatymą (toliau – mažos vertės pirkimai).

1. Atlikdama mažos vertės pirkimus Agentūra vadovaujasi Lietuvos Respublikos civiliniu kodeksu, Lietuvos Respublikos viešųjų pirkimų, atliekamų gynybos ir saugumo srityje, įstatymu (toliau – Viešųjų pirkimų, atliekamų gynybos ir saugumo srityje, įstatymas), Lietuvos Respublikos valstybės ir tarnybos paslapčių įstatymu (toliau – Valstybės ir tarnybos paslapčių įstatymas), Lietuvos Respublikos viešųjų pirkimų įstatymu (toliau – Viešųjų pirkimų įstatymas), kitais teisės aktais ir šiomis Taisyklėmis.
2. Taisyklėse vartojamos sąvokos apibrėžtos Viešųjų pirkimų, atliekamų gynybos ir saugumo srityje, įstatyme, Valstybės ir tarnybos paslapčių įstatyme, Viešųjų pirkimų įstatyme, Supaprastintų viešųjų pirkimų, atliekamų gynybos ir saugumo srityje, pranešimų teikimo Viešųjų pirkimų tarnybai tvarkos ir reikalavimų skelbiamai supaprastintų viešųjų pirkimų, atliekamų gynybos ir saugumo srityje, informacijai apraše, patvirtintame Viešųjų pirkimų tarnybos direktoriaus 2011 m. gruodžio 19 d. įsakymu Nr. 1S-192 „Dėl Supaprastintų viešųjų pirkimų, atliekamų gynybos ir saugumo srityje, pranešimų teikimo Viešųjų pirkimų tarnybai tvarkos ir reikalavimų skelbiamai supaprastintų viešųjų pirkimų, atliekamų gynybos ir saugumo srityje, informacijai aprašo ir supaprastintų viešųjų pirkimų pranešimų tipinių formų patvirtinimo“, Viešųjų pirkimų, atliekamų gynybos ir saugumo srityje, ataskaitų rengimo ir teikimo tvarkos apraše, patvirtintame Viešųjų pirkimų tarnybos direktoriaus 2013 m. gruodžio 17 d. įsakymu Nr. S-250 „Dėl Viešųjų pirkimų, atliekamų gynybos ir saugumo srityje, ataskaitų rengimo ir teikimo tvarkos aprašo patvirtinimo“, Viešojo pirkimo, atliekamo gynybos ir saugumo srityje, vertės apskaičiavimo metodikoje, patvirtintoje Viešųjų pirkimų tarnybos direktoriaus 2014 m. gruodžio 19 d. įsakymu Nr. 1S-247 „Dėl Viešojo pirkimo, atliekamo gynybos ir saugumo srityje, vertės apskaičiavimo metodikos patvirtinimo“, Aplinkos apsaugos agentūros supaprastintų viešųjų pirkimų taisyklėse, patvirtintose Aplinkos apsaugos agentūros direktoriaus 2010 m. rugsėjo 3 d. įsakymu Nr. AV-164 „Dėl Aplinkos apsaugos agentūros supaprastintų viešųjų pirkimų taisyklių patvirtinimo“ (toliau – Supaprastintų viešųjų pirkimų taisyklės).
3. Mažos vertės pirkimus galima atlikti, kai numatoma pirkimo ar preliminarios sutarties vertė, apskaičiuota vadovaujantis Viešųjų pirkimų, atliekamų gynybos ir saugumo srityje, įstatymo 15 straipsnio nuostatomis, atitinka bent vieną Viešųjų pirkimų įstatymo 15 straipsnyje nurodytą sąlygą:

 4.1. prekių ar paslaugų pirkimo vertė yra mažesnė kaip 58 000 eurų (be pridėtinės vertės mokesčio), o darbų pirkimo vertė mažesnė kaip 145 000 eurų (be pridėtinės vertės mokesčio);

 4.2. perkamos panašios prekės, paslaugos ar perkami darbai dėl to paties objekto yra suskirstyti į atskiras dalis, kurių kiekvienai numatoma sudaryti atskirą pirkimo sutartį (sutartis), jeigu bendra šių sutarčių vertė yra ne didesnė kaip 10 procentų prekių ar paslaugų supaprastintų pirkimų to paties tipo sutarčių vertės ir mažesnė kaip 58 000 eurų (be pridėtinės vertės mokesčio), o perkant darbus – ne didesnė kaip 1,5 procento to paties objekto supaprastinto pirkimo vertės ir mažesnė kaip 145 000 eurų (be pridėtinės vertės mokesčio).

1. Mažos vertės pirkimai atliekami laikantis lygiateisiškumo, nediskriminavimo ir skaidrumo principų ir Viešųjų pirkimų, atliekamų gynybos ir saugumo srityje, įstatyme ir Taisyklėse nustatytų reikalavimų.
2. Mažos vertės pirkimą, pagal savo kompetencijos sritį ir poreikius inicijuoja Agentūros administracijos padaliniai (toliau – Pirkimo iniciatoriai).
3. Pirkimus organizuoja ir atlieka Agentūros direktoriaus sudaryta Viešojo pirkimo, atliekamo gynybos ir saugumo srityje, komisija (toliau - Komisija) arba mažos vertės pirkimo organizatorius (toliau – pirkimo organizatorius). Komisija sudaroma Agentūros direktoriaus įsakymu, vadovaujantis Viešųjų pirkimų, atliekamų gynybos ir saugumo srityje, įstatymo 10 straipsniu. Komisijos pirmininku, jos nariais, Pirkimo organizatoriumi skiriami nepriekaištingos reputacijos asmenys. Komisijos sekretoriumi skiriamas vienas iš Komisijos narių. Pirkimo organizatorius paskiriamas Agentūros direktoriaus įsakymu.
4. Pirkimo organizatorius atlieka mažos vertės pirkimus, kai pirkimo sutarties vertė be PVM neviršija 30 000 eurų, išskyrus atvejus, kai pirkimus atlieka Komisija. Komisija atlieka mažos vertės pirkimus, kai pirkimo sutarties vertė be PVM viršija 30 000 eurų.
5. Komisijos pirmininku, Komisijos nariais, Pirkimo organizatoriumi skiriamiems asmenims įstatymų nustatyta tvarka turi būti leidžiama dirbti ar susipažinti su įslaptinta informacija, žymima ne žemesne slaptumo žyma, negu konkrečiame pirkime naudojama įslaptintos informacijos žyma, laikantis įslaptintos informacijos apsaugos reikalavimų.
6. Agentūros direktorius arba jo įgaliotas asmuo turi teisę priimti sprendimą pavesti mažos vertės pirkimą vykdyti Komisijai neatsižvelgdamas į Taisyklių 8 punkte nustatytas aplinkybes.
7. Komisija savo darbe vadovaujasi Aplinkos apsaugos agentūros viešojo pirkimo (projekto konkurso vertinimo) komisijos darbo reglamentu, patvirtintų Aplinkos apsaugos agentūros direktoriaus 2008 m. vasario 1 d. įsakymu Nr. AV-27 „Dėl Viešųjų pirkimų komisijos sudarymo ir viešųjų pirkimų komisijos darbo reglamento patvirtinimo“.
8. Komisijos nariai ir pirkimo organizatorius turi būti pasirašę nešališkumo deklaraciją ir konfidencialumo pasižadėjimą.
9. Agentūra turi teisę nutraukti mažos vertės pirkimą, jeigu atsirado aplinkybių, kurių nebuvo galima numatyti (perkamas objektas tapo nereikalingas arba pasikeitė reikalavimai, nėra lėšų už jį sumokėti ir pan.). Teikimą dėl mažos vertės pirkimo nutraukimo Komisija arba pirkimoorganizatorius teikia Agentūros direktoriui, kuris priima sprendimą dėl mažos vertės pirkimo procedūrų nutraukimo.
10. Agentūros vykdomuose mažos vertės pirkimuose turi teisę dalyvauti fiziniai asmenys, privatūs juridiniai asmenys, viešieji juridiniai asmenys, kitos organizacijos ar jų padaliniai ar tokių asmenų grupės. Pasiūlymui pateikti ūkio subjektų grupė neprivalo įsteigti juridinio asmens. Agentūra gali reikalauti, kad ūkio subjektų grupės pasiūlymą pripažinus geriausiu ir Agentūrai pasiūlius pasirašyti viešojo pirkimo-pardavimo sutartį (toliau - pirkimo sutartis), ši ūkio subjektų grupė įgytų tam tikrą teisinę formą, jei tai yra būtina siekiant tinkamai įvykdyti pirkimo sutartį.
11. Mažos vertės pirkimų pradžią ir pabaigą reglamentuoja Viešųjų pirkimų, atliekamų gynybos ir saugumo srityje, įstatymo 8 straipsnis. Visi su mažos vertės pirkimais susiję dokumentai registruojami ir saugomi teisės aktų nustatyta tvarka.
12. Agentūra privalo užtikrinti įslaptintos informacijos apsaugą, vadovaudamasi Lietuvos Respublikos teisės aktais, taip pat, kai pirkimo procedūrų ar sutarties vykdymo metu bus naudojama ar sukuriama įslaptinta informacija, Agentūra privalo laikytis įslaptintų sandorių organizavimui ir vykdymui (įslaptintų sandorių saugumui) keliamų reikalavimų, įtvirtintų Lietuvos Respublikos valstybės ir tarnybos paslapčių įstatymo VII skirsnyje. Pirkimo iniciatorius, Komisija, pirkimo organizatorius negali atskleisti tretiesiems asmenims tiekėjo Agentūrai pateiktos informacijos, kurią kaip konfidencialią pasiūlyme nurodė tiekėjas. Tiekėjas, teikdamas pasiūlymą, privalo nurodyti, kuri pasiūlymo dalis ar duomenys yra konfidencialūs.
13. Jei pirkimo procedūrų metu nebus naudojama ar sukuriama įslaptinta informacija, pirkimas gali būti vykdomas naudojantis Centrinės viešųjų pirkimų informacinės sistemos (toliau - CVP IS) priemonėmis.
14. Jei pirkimo procedūrų metu naudojama ar sukuriama įslaptinta informacija, CVP IS priemonėmis gali būti paskelbta tik ta informacija, kuri nėra įslaptinta.
15. Pasikeitus Taisyklėse minimiems teisės aktams ar rekomendacinio pobūdžio dokumentams, taikomos aktualios tų teisės aktų ar rekomendacinio pobūdžio dokumentų redakcijos nuostatos.

**II SKYRIUS**

**MAŽOS VERTĖS PIRKIMŲ ORGANIZAVIMAS**

1. Pirkimo iniciatorius dėl mažos vertės pirkimo atlikimo teikia paraišką-užduotį Agentūros direktoriui arba jo įgaliotam asmeniui.
2. Pirkimo iniciatorius paraiškoje-užduotyje turi nurodyti šias pagrindines pirkimo sąlygas ir informaciją:
	1. pirkimo objekto pavadinimą ir jo apibūdinimą, perkamų prekių, paslaugų ar darbų savybes, kokybės ir kitus reikalavimus, reikalingą kiekį ar apimtis, atsižvelgiant į visą pirkimo sutarties trukmę su galimais pratęsimais. Jeigu numatoma įsigyti ilgalaikį turtą, papildomai reikia nurodyti, pagal kokį investicijų projektą ar kokiems einamiesiems tikslams numatomas įsigyti turtas;

21.2. maksimalią planuojamos sudaryti pirkimo sutarties vertę;

21.3. argumentuotą siūlomų kviesti tiekėjų sąrašą;

21.4. pasiūlymus dėl vertinimo kriterijų, o kai siūloma vertinti ekonomiškai naudingiausio pasiūlymo kriterijumi – ekonominio naudingumo vertinimo kriterijus ir parametrus, jų lyginamuosius svorius ir vertinimo tvarką;

21.5. kitą reikalingą informaciją.

1. Pirkimo iniciatorius parengtą paraišką–užduotį suderina su:
	1. Agentūros Finansų skyriaus vedėju (jo viza reiškia, kad pirkimui yra lėšų);

 22.2. Agentūros Viešųjų pirkimų skyriaus darbuotoju, atsakingu už pirkimų planavimą (jo viza reiškia suderintą pirkimo vertę).

 23. Rengiant pirkimo dokumentus Komisija arba pirkimo organizatorius turi teisę gauti iš pirkimo iniciatoriaus ir kitų Agentūros darbuotojų visą informaciją, reikalingą pirkimo dokumentams parengti ir pirkimo procedūroms atlikti. Įvykdžius pirkimą, Komisija arba pirkimo organizatorius visus su pirkimu susijusius dokumentus perduoda Agentūros Viešųjų pirkimų skyriui. Sudarytą sutartį Komisija arba prikimo organizatorius pateikia Agentūros Bendrųjų reikalų skyriaus darbuotojui, atsakingam už dokumentų registravimą Agentūros Vieningoje dokumentų valdymo sistemoje (toliau – VDVIS). Agentūros Bendrųjų reikalų skyriaus darbuotojas, atsakingas už dokumentų registravimą, užregistravęs sutartį, VDVIS suformuoja užduotį „susipažinti“ ir paskiria ją atsakingam už sutarties vykdymą asmeniui. Užregistruotą sutartį Komisija arba pirkimo organizatorius, vadovaudamiesi Agentūros Dokumentacijos planu, perduoda saugojimui Agentūros administracijos padaliniui, atsakingam už sutarčių saugojimą, o sutarties kopiją – Agentūros Finansų skyriui atsiskaitymų pagal sudarytą sutartį vykdymui.

**III SKYRIUS**

**MAŽOS VERTĖS PIRKIMŲ BŪDAI IR PROCEDŪRŲ ETAPAI**

 24. Komisija arba pirkimo organizatorius, gavę Agentūros direktoriaus ar jo įgalioto asmens patvirtintą paraišką–užduotį, apsvarsto pirkimo būdą. Jei pirkimą atlieka Komisija, pirkimo būdas nurodomas Komisijos posėdžio protokole.

 25. Mažos vertės pirkimai atliekami šiais būdais:

 25.1. mažos vertės ribotas konkursas;

 25.2. mažos vertės atviras konkursas;

 25.3. mažos vertės neskelbiamos derybos;

 25.4. mažos vertės apklausa.

 26. Mažos vertės ribotą konkursą Komisija gali vykdyti visais atvejais.

 27. Mažos vertės atvirą konkursą Komisija gali vykdyti tik tuo atveju, kai pirkimo procedūrų metu nebus naudojama ar sukuriama įslaptinta informacija.

 28. Mažos vertės neskelbiamas derybas Komisija arba pirkimo organizatorius gali vykdyti:

 28.1. kai, paskelbus mažos vertės ribotą konkursą, iš viso nebuvo gauta ar nebuvo gauta nė vieno tinkamo (atitinkančio keliamus reikalavimus, kurie būtini Agentūros poreikiams patenkinti) pasiūlymo ar paraiškos. Šiuo atveju iš esmės nekeičiamos pradinės pirkimo sąlygos;

 28.2. kai pirkimo vertė neviršija 17 500 Eur (be PVM) prekėms ir paslaugoms pirkti;

 28.3. jeigu perkamos prekės ar paslaugos reikalingos tik mokslinių tyrimų ir eksperimentinės plėtros tikslais ir jeigu nesiekiama įsigyjamų prekių masine gamyba sustiprinti tiekėjo komercinio pajėgumo arba padengti mokslinių tyrimų ir eksperimentinės plėtros išlaidų;

 28.4. kai ypač palankiomis sąlygomis perkama iš tiekėjo, kuris yra likviduojamas, restruktūrizuojamas, bankrutuojantis, bankrutavęs ar su kreditoriais sudaręs taikos sutartį arba taikomos panašios procedūros pagal valstybės, kurioje jis registruotas, teisės aktus; 28.5. kai prekės kotiruojamos ir perkamos prekių rinkoje;

 28.6. kai dėl techninių priežasčių ar dėl priežasčių, susijusių su autorių išimtinių teisių apsauga, tik konkretus tiekėjas gali tiekti reikalingas prekes, suteikti paslaugas ar atlikti darbus;

 28.7. kai dėl įvykių, kurių Agentūra negalėjo iš anksto numatyti, būtina skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo Agentūros;

 28.8. kai dėl aplinkybių, kurių nebuvo galima numatyti, paaiškėja, kad yra reikalingi papildomi darbai arba paslaugos, kurie nebuvo įrašyti į pradinį projektą ar sudarytą pirkimo sutartį ir kurių techniškai ar ekonomiškai neįmanoma atskirti nuo pradinės pirkimo sutarties nesukeliant didelių sunkumų Agentūrai, arba kai tokie darbai ar paslaugos, nors ir gali būti atskirti nuo pradinės pirkimo sutarties, yra būtinai reikalingi jai užbaigti. Tokia papildomų darbų ar paslaugų pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o visų kitų papildomai sudarytų pirkimo sutarčių kaina neturėtų būti didesnė kaip 50 procentų pagrindinės pirkimo sutarties vertės.

 29. Mažos vertės pirkimą apklausos būdu Komisija arba pirkimo organizatorius gali vykdyti tik tuomet, kai pirkimo vertė neviršija 10 000 Eur be PVM.

 30. Pirkimo procedūros atliekamos šiais etapais:

 30.1. nagrinėjama paraiška-užduotis dėl mažos vertės pirkimo, pasirenkamas pirkimo būdas, rengiami pirkimo dokumentai, pasirenkami tiekėjai (arba paskelbiamas pirkimas elektroninėmis (toliau – CVP IS) priemonėmis ir jiems raštu arba elektroniniu paštu pateikiami kvietimai dalyvauti pirkimo procedūrose ir pirkimo sąlygos, kuriose nurodoma, kaip bus tikrinama ir vertinama tiekėjų kvalifikacija, ir pateikiama visa pirkimo dokumentuose teiktina neįslaptinta informacija apie pirkimo objektą. Tais atvejais, kai įslaptinta informacija bus perduota tik sudarant ar vykdant sutartį, pasirinkti tiekėjai gali būti kviečiami pateikti tiekėjų kvalifikaciją patvirtinančius dokumentus ir pasiūlymus vienu metu;

 30.2. tikrinama ir vertinama pagal pirkimo dokumentuose nustatytus kriterijus ir sąlygas tiekėjų kvalifikacija, atrenkami kandidatai, kurie bus kviečiami pateikti pasiūlymus;

30.3. atrinkti kandidatai kviečiami pateikti pasiūlymus. Prie kvietimo pridedami pasiūlymo rengimo bei teikimo reikalavimai ir informacija, kuri nebuvo pateikti Taisyklių 30.1 papunktyje nurodytose pirkimo sąlygose, tačiau yra būtina rengiant pasiūlymą;

 30.4. vadovaujantis pirkimo dokumentuose nustatytomis sąlygomis, priimami nagrinėjami, vertinami ir palyginami pakviestų dalyvių pateikti pasiūlymai;

 30.5. jeigu vykdomos neskelbiamos derybos, derybų būdu deramasi su dalyviais, siekiant nustatyti geriausią pasiūlymą;

 30.6. su geriausią pasiūlymą pateikusiu dalyviu sudaroma pirkimo sutartis.

IV SKYRIUS

MAŽOS VERTĖS RIBOTAS KONKURSAS

 31. Vykdydama mažos vertės ribotą konkursą, Komisija arba pirkimo organizatorius vadovaujasi Viešųjų pirkimų, atliekamų gynybos ir saugumo srityje, įstatymo 21 straipsnio nuostatomis, išskyrus 21 straipsnio 6 dalį.

 32. Papildomos informacijos pateikimo terminus nustato Taisyklių 61 punktas.

 33. Paraiškų ir pasiūlymų priėmimo terminas negali būti trumpesnis kaip 7 darbo dienos nuo pranešimo paskelbimo CVP IS arba nuo kvietimo pateikti pasiūlymą išsiuntimo dienos.

 34. Agentūra, esant objektyvioms aplinkybėms, turi teisę nustatyti mažesnį kviečiamų pateikti pasiūlymus kandidatų skaičių nei tas, kuris nurodytas Viešųjų pirkimų, atliekamų gynybos ir saugumo srityje, įstatymo 21 straipsnio 2 dalyje. Ši nuostata yra taikoma kartu su Viešųjų pirkimų, atliekamų gynybos ir saugumo srityje, įstatymo 21 straipsnio 3 dalies nuostatomis.

 35. Paraiška turi būti pateikiama raštu ir pasirašyta tiekėjo ar jo įgalioto asmens. Jeigu pirkimas atliekamas CVP IS priemonėmis, pirkimo dokumentuose gali būti nurodoma, kad paraiškos būtų pasirašytos saugiu elektroniniu parašu, atitinkančiu teisės aktų reikalavimus. Kartu su paraiška pateikiami priedai - pirkimo sąlygose nurodyti dokumentai ar jų kopijos, įrodantys kandidato atitiktį nustatytiems kvalifikacijos reikalavimams.

36. Komisija, vertindama kandidatų paraiškas turi patikrinti paraiškų atitiktį kvalifikaciniams reikalavimams ir atmesti tų kandidatų paraiškas, kurios neatitinka nustatytų kvalifikacinių reikalavimų.

**V SKYRIUS**

**MAŽOS VERTĖS NESKELBIAMOS DERYBOS**

 37. Vykdant mažos vertės neskelbiamas derybas, kreipiamasi į tiekėjus (tiekėją), prašant pateikti paraiškas dalyvauti pirkime. Kartu su kvietimu pateikti paraišką pateikiami pirkimo dokumentai, jei juose nėra įslaptintos informacijos.

 38. Agentūra pasirenka tiekėjus pagal turimus rinkos būklės duomenis ir atsižvelgdama i kitą Agentūrai prieinamą informaciją. Kviečiamų tiekėjų skaičius negali būti mažesnis kaip trys, išskyrus sąlygą, numatytą Taisyklių 28.6 papunktyje.

 39. Kai mažos vertės neskelbiamos derybos vykdomos po mažos vertės riboto konkurso, atmetus visus pasiūlymus, į tiekėjus, atitinkančius kvalifikacijos reikalavimus, kreipiamasi prašant pateikti patvirtinimą apie sutikimą dalyvauti pirkime. Tokiu atveju galima nerengti pirkimo dokumentų, o kvietime pateikti patvirtinimą apie sutikimą dalyvauti pirkime nurodoma, kad pirkimo dokumentai bus mažos vertės riboto konkurso pirkimo dokumentai, įtraukiant būtinus pataisymus (pvz.: terminai, pasiūlymų pateikimo reikalavimai, derybų eiga).

 40. Tuo atveju, kai pirkimo procedūrų metu tiekėjams nėra pateikiama įslaptinta informacija, Agentūra gali kviesti dalyvius pateikti pasiūlymus, praleisdama paraiškų pateikimo ir vertinimo etapą. Agentūra pirkimo dokumentuose gali nustatyti, kad gauti iš teikėjų pasiūlymai bus vertinami kaip galutiniai, aplenkiant derėjimosi stadiją.

 41. Kvietime dalyvauti mažos vertės neskelbiamose derybose taip pat turi būti nurodyta:

 41.1. pasiūlymų pateikimo terminas, adresas, kuriuo pateikiami pasiūlymai, ir kalba (kalbos), kuria (kuriomis) pasiūlymai turi būti parengti;

 41.2. kokius kvalifikaciją patvirtinančius papildomus dokumentus turi pateikti tiekėjai (jei taikoma);

 41.3. pasiūlymų vertinimo tvarka, vertinimo kriterijai, vertinimo kriterijų lyginamasis svoris arba Viešųjų pirkimų, atliekamų gynybos ir saugumo srityje, įstatymo nustatytais atvejais - šių kriterijų reikšmingumas mažėjimo tvarka, jeigu jie nebuvo pateikti prieš tai.

 42. Vykdydama mažos vertės neskelbiamas derybas Agentūra vadovaujasi Viešųjų pirkimų, atliekamų gynybos ir saugumo srityje, įstatymo 22 straipsnio 6, 8, 10, 12 dalimis.

 43. Užbaigusi mažos vertės neskelbiamų derybų procedūrą (derėjimosi stadiją), Agentūra gali dalyvių prašyti pateikti galutinius kainos bei techninių duomenų, kurie vertinami pagal ekonomiškai naudingiausio pasiūlymo vertinimo kriterijus, pasiūlymus užklijuotuose vokuose (išskyrus atvejus, kai pateikti pasiūlymą kviečiamas tik vienas tiekėjas).

 44. Mažos vertės neskelbiamų derybų atveju vokų su galutinėmis tiekėjų siūlomomis kainomis ir galutiniais techniniais duomenimis atplėšimo procedūroje turi teisę dalyvauti visi derybose dalyvavę tiekėjai arba jų atstovai.

 45. Vykdant mažos vertės neskelbiamas derybas paraiškų/pasiūlymų dalyvauti pirkime pateikimo terminas turi būti proporcingas pirkimo dokumentuose nustatytiems kvalifikacijos reikalavimams ir negali būti trumpesnis kaip 5 darbo dienos nuo kvietimo išsiuntimo dienos.

**VI SKYRIUS**

**MAŽOS VERTĖS APKLAUSA**

46. Mažos vertės apklausa gali būti vykdoma apklausiant vieną arba kelis tiekėjus, kai prašoma pateikti pasiūlymus pagal perkančiosios organizacijos pirkimo objektui keliamus reikalavimus. Mažos vertės apklausa gali būti vykdoma žodžiu ir raštu. Vykdant apklausą ir bendraujant su tiekėju raštu, pasiūlymus gali būti prašoma pateikti paštu, faksu, elektroniniu paštu, CVP IS priemonėmis arba vokuose.

47. Mažos vertės apklausa, kai apklausiamas tik vienas tiekėjas gali būti vykdoma tik tuo atveju, kai pirkimo vertė neviršija 3 000 Eur (be PVM) arba kai pirkimo objektą gali pateikti tik konkretus tiekėjas. Kai apklausiamas tik vienas tiekėjas, pirkimo dokumentai gali būti nerengiami.

48. Kai mažos vertės apklausa vykdoma žodžiu, apklausiant vieną tiekėją, netaikomi šių Taisyklių VI skyriaus reikalavimai ir Taisyklių XI skyriaus reikalavimai.

49. Žodžiu gali būti bendraujama (kreipiamasi į tiekėjus, patiekiami pasiūlymai), kai pirkimas vykdomas apklausos būdu ir pirkimo sutarties vertė neviršija 3000 Eur (be PVM). Pirkimą mažos vertės apklausos būdu vykdo pirkimo organizatorius, jei Agentūros direktorius nenusprendžia kitaip.

50. Kai pirkimą apklausos būdu vykdo pirkimų organizatorius ir apklausiamas daugiau negu vienas tiekėjas, pildoma tiekėjų mažos vertės apklausos pažyma (priedas).

VII SKYRIUS

PIRKIMO DOKUMENTŲ RENGIMAS, PAAIŠKINIMAI IR TEIKIMAS

51. Pirkimo dokumentus, vadovaudamasi Viešųjų pirkimų, atliekamų gynybos ir saugumo srityje, įstatymo ir Taisyklių nuostatomis, rengia Komisija arba pirkimo organizatorius. Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, juose išdėstoma visa informacija apie pirkimo sąlygas ir procedūras.

52. Pirkimo dokumentuose turi būti nurodyta:

52.1. pirkimo būdas;

52.2. paraiškų ar pasiūlymų teikimo ir priėmimo reikalavimai:

52.2.1. paraiška ar pasiūlymas turi būti pateikiami raštu ir pasirašyti tiekėjo ar jo įgalioto asmens. Jeigu pirkimas atliekamas CVP IS priemonėmis, pirkimo dokumentuose gali būti nurodoma, kad paraiškos ir pasiūlymai būtų pasirašyti saugiu elektroniniu parašu, atitinkančiu teisės aktų reikalavimus;

52.2.2. kartu su paraiška pateikiami dokumentai, nurodyti kvietime apie pirkimą arba pirkimo sąlygose;

52.2.3. kartu su pasiūlymu pateikiami dokumentai, nustatyti pirkimo dokumentuose.

52.3. pasiūlymų ne CVPIS priemonėmis teikimo reikalavimai:

52.3.1. pasiūlymas turi būti pateikiamas užklijuotame voke;

52.3.2. jeigu pirkimo objektas suskirstytas į dalis ir leidžiama pateikti atskirus pasiūlymus dėl kelių pirkimo dalių teikiami pasiūlymai gali būti įforminami ir pateikiami kaip vienas pasiūlymas;

52.4. kai pasiūlymus numatoma vertinti pagal ekonomiškai naudingiausio pasiūlymo vertinimo kriterijų, pirkimo dokumentuose nurodoma, kad tiekėjai kainos pasiūlymą ir jo priedus pateiktų viename užklijuotame voke, o likusią pasiūlymo dalį ir jos priedus – kitame užklijuotame voke. Šie abu vokai turi būti įdėti į bendrą voką. kuris taip pat užklijuojamas. Jeigu reikalaujama pasiūlymo galiojimo užtikrinimo, šį užtikrinimą patvirtinantis dokumentas dedamas į bendrą voką;

52.5. tiekėjų kvalifikacijos reikalavimai, tarp jų ir reikalavimai atskiriems bendrą paraišką ar pasiūlymą pateikiantiems tiekėjams;

52.6. pirkimo procedūrose naudojami įslaptintos informacijos apsaugos reikalavimai;

52.7. tiekėjų kvalifikacijos reikalavimai, susiję su informacijos apsauga ir patikimumu (jeigu reikalaujama), nustatyti pagal Viešųjų pirkimų, atliekamų gynybos ir saugumo srityje, įstatymo 41 ir 42 straipsnių reikalavimus;

 52.8. tiekėjų kvalifikacijos vertinimo tvarka ir mažiausias pateikti pasiūlymus kviečiamų kandidatų skaičius, kai Agentūra numato riboti pirkimo dalyvių skaičių;

 52.9. prekių, paslaugų ar darbų pavadinimas, kiekis (apimtis), su prekėmis teiktinų paslaugų pobūdis, prekių tiekimo, paslaugų teikimo ar darbų atlikimo terminai;

52.10. techninė specifikacija arba aprašomasis dokumentas;

52.11. pasiūlymų vertinimo kriterijai ir sąlygos;

52.12. pagal Viešųjų pirkimų, atliekamų gynybos ir saugumo srityje, įstatymo 50 straipsnio 5 dalies nuostatas reikalaujamos pirkimo sutarties sąlygos ar pirkimo sutarties projektas, jeigu jis yra parengtas;

 52.13. subrangovų parinkimo ir jų pakeitimo sąlygos, kurios, vadovaujantis Viešųjų pirkimų,

atliekamų gynybos ir saugumo srityje, įstatymo 40 straipsnio nuostatomis, nustatomos laimėjusiam dalyviui;

52.14. informacija, ar leidžiama pateikti alternatyvius pasiūlymus, šių pasiūlymų reikalavimai. Tiekėjas gali pateikti tik vieną pasiūlymą, o jeigu pirkimas suskirstytas į atskiras dalis - po vieną pasiūlymą kiekvienai pirkimo objekto daliai, kaip nurodoma pirkimo dokumentuose, išskyrus atvejus, kai pirkimo dokumentuose leidžiama pateikti alternatyvius pasiūlymus;

52.15. informacija, kaip turi būti apskaičiuota ir išreikšta pasiūlymuose nurodoma kaina. Į kainą turi būti įskaityti visi tiekėjo mokami mokesčiai;

52.16. pasiūlymų galiojimo užtikrinimo (tuo atveju, jei pirkimo vertė viršija 30 000 Eur), avansinio mokėjimo užtikrinimo ir pirkimo sutarties įvykdymo užtikrinimo reikalavimai, jeigu reikalaujama. Atliekant pirkimą CVP IS priemonėmis, galima nustatyti, kad pasiūlymo galiojimo, avansinio mokėjimo užtikrinimo ir pirkimo sutarties įvykdymo užtikrinimą patvirtinančio dokumento kopijos būtų pateikiamos CVP IS priemonėmis, o šio dokumento originalas - paštu arba per kurjerį;

52.17. būdai, kuriais tiekėjai gali prašyti pirkimo dokumentų paaiškinimų, sužinoti ar ketinama rengti dėl to susitikimą su tiekėjais, taip pat būdai, kuriais Komisija savo iniciatyva gali paaiškinti (patikslinti) pirkimo dokumentus;

52.18. data, iki kada turi galioti pasiūlymas, arba laikotarpis, kurį turi galioti pasiūlymas;

52.19. Komisijos posėdžio, kuriame bus atplėšiami vokai su pasiūlymais arba susipažįstama su CVP IS priemonėmis pateiktais pasiūlymais, data, posėdžio pradžios tikslus laikas;

52.20. vokų su pasiūlymais atplėšimo arba susipažinimo su CVP IS priemonėmis pateiktais pasiūlymais ir pasiūlymų nagrinėjimo procedūros;

52.21. Agentūros atstovai, kurie įgalioti palaikyti tiesioginį ryšį su tiekėjais ir gauti iš jų (ne tarpininkų) pranešimus, susijusius su pirkimų procedūromis, vardai, pavardės, adresai, telefonų numeriai ir kiti duomenys;

52.22. kiti reikalavimai pagal Viešųjų pirkimų, atliekamų gynybos ir saugumo srityje, įstatymą bei kitus viešuosius pirkimus reglamentuojančius teisės aktus.

53. Komisija ar pirkimo organizatorius gali nepateikti visos Taisyklių 52 punkte numatytos informacijos, jei mano, kad ji nėra reikalinga. Jei pirkimo procedūrų metu ar sutarties vykdymo metu bus atskleista įslaptinta informacija, pirkimo dokumentuose privaloma nustatyti įslaptintos informacijos apsaugos reikalavimus.

54. Pirkimo dokumentuose galima nustatyti specialias sutarties vykdymo sąlygas, siejamas su socialinės apsaugos ir aplinkos apsaugos reikalavimais, subrangos, prekių subtiekimo, paslaugų subteikimo (toliau - subranga) sutarčių sudarymo reikalavimais, informacijos saugumo ir tiekimo patikimumo užtikrinimo reikalavimais.

55. Pirkimo dokumentai rengiami lietuvių kalba.

56. Pirkimo dokumentai rengiami Komisijos arba pirkimo organizatoriaus ir teikiami tvirtinti Agentūros direktoriui ar jo įgaliotam asmeniui.

57. Pirkimo dokumentai, kuriuos įmanoma pateikti elektroninėmis priemonėmis, įskaitant technines specifikacijas, dokumentų paaiškinimus (patikslinimus), taip pat atsakymus į tiekėjų klausimus, skelbiami CVP IS kartu su pranešimu apie pirkimą.

58. Jeigu vykdomas pirkimas ne CVP IS priemonėmis, tiekėjui pirkimo dokumentai pateikiami asmeniškai, registruotu laišku ar elektroniniu laišku ar faksu.

59. Kai pirkimo dokumentų turinį sudaro įslaptinta informacija, Agentūra juos pateikia tik tiems asmenims, kuriems įstatymų nustatyta leidžiama dirbti ar susipažinti su įslaptinta informacija, laikantis įslaptintos informacijos apsaugos reikalavimų.

Įslaptinta informacija, perduodama tiekėjams mažos vertės pirkimo procedūrų metu, turi būti apsaugota vadovaujantis Viešųjų pirkimų, atliekamų gynybos ir saugumo srityje įstatymo 14 straipsnio reikalavimais.

60. Tiekėjas gali paprašyti, kad Agentūra paaiškintų pirkimo dokumentus. Agentūra atsako į kiekvieną tiekėjo rašytinį prašymą paaiškinti pirkimo dokumentus, jeigu prašymas gautas ne vėliau kaip prieš 3 darbo dienas iki pasiūlymų ar paraiškų pateikimo termino pabaigos. Agentūra, atsakydama tiekėjui, kartu siunčia paaiškinimus ir visiems kitiems tiekėjams, kuriems ji pateikė pirkimo dokumentus, bet nenurodo, iš ko gavo prašymą duoti paaiškinimą. Atsakymas turi būti siunčiamas taip, kad tiekėjas jį gautų ne vėliau kaip likus 1 darbo dienai iki pasiūlymų ar paraiškų pateikimo termino pabaigos.

61. Nesibaigus pasiūlymų ar paraiškų pateikimo terminui. Agentūra savo iniciatyva gali paaiškinti (patikslinti) pirkimo dokumentus, tikslindama paskelbtą informaciją. Paaiškinimai turi būti išsiųsti (paskelbti) likus pakankamai laiko iki pasiūlymų ar paraiškų pateikimo termino pabaigos.

62. Jeigu pirkimo dokumentai skelbiami CVP IS, ten pat skelbiama apie pirkimo dokumentų paaiškinimus (patikslinimus) ir prireikus pratęsiamą paraiškų/pasiūlymų pateikimo terminą. Jeigu pirkimo dokumentai neskelbiami CVP IS, pranešimai apie pirkimo dokumentų paaiškinimus (patikslinimus) ir prireikus termino pratęsimą išsiunčiami visiems tiekėjams, kuriems buvo pateikti pirkimo dokumentai asmeniškai, registruotu laišku, elektroniniu laišku ar faksu.

VIII SKYRIUS

TIEKĖJŲ KVALIFIKACIJA

63. Nustatydama reikalavimus tiekėjo kvalifikacijai, Komisija ar pirkimo organizatorius vadovaujasi Viešųjų pirkimų, atliekamų gynybos ir saugumo srityje, įstatymo 32, 41, 42 straipsniais.

64. Komisija ar pirkimo organizatorius privalo išsiaiškinti, ar tiekėjas yra kompetentingas, patikimas ir pajėgus įvykdyti pirkimo sąlygas, todėl jie turi teisę pranešime apie pirkimą ar kituose pirkimo dokumentuose:

64.1. nustatyti, kad nebus kviečiami pateikti pasiūlymų tiekėjai, kurių padėtis atitinka bent vieną iš Viešųjų pirkimų, atliekamų gynybos ir saugumo srityje, įstatymo 33 straipsnio 1 dalyje nurodytų sąlygų;

64.2. pasirinkti ir nustatyti Viešųjų pirkimų, atliekamų gynybos ir saugumo srityje, Įstatymo 3 straipsnio 2 dalyje nurodytas sąlygas, kurioms esant pasiūlymas atmetamas;

64.3. pareikalauti, kad tiekėjai turėtų teisę verstis ta veikla, kuri reikalinga pirkimo sutarčiai įvykdyti, ir šią teisę įrodytų Viešųjų pirkimų, atliekamų gynybos ir saugumo srityje, įstatymo 34 straipsnyje nurodytais būdais;

64.4. nustatyti tiekėjų ekonominės ir finansinės būklės, techninio ir profesinio pajėgumo reikalavimus ir reikalauti, kad tiekėjai pateiktų pirkimo dokumentuose nurodytą informaciją ir kvalifikaciją patvirtinančius dokumentus. Kvalifikaciniai reikalavimai ir juos patvirtinantys dokumentai nustatomi vadovaujantis Viešųjų pirkimų, atliekamų gynybos ir saugumo srityje, įstatymo 35, 36, 37 straipsnių nuostatomis;

64.5. reikalauti, kad tiekėjas pateiktų nepriklausomos sertifikavimo įstaigos išduotus sertifikatus, patvirtinančius jo taikomos kokybės vadybos sistemos ir (arba) aplinkos apsaugos vadybos sistemos atitiktį standartams.

65. Jeigu pirkimo procedūrų metu ir (arba) sutarties vykdymo metu tiekėjams numatoma pateikti įslaptintą informaciją, Agentūra privalo pareikalauti, kad juridiniai asmenys, dalyvaujantys pirkimų procedūrose, pateiktų Valstybės ir tarnybos paslapčių įstatymo nustatyta tvarka išduotą juridinio asmens patikimumą patvirtinantį pažymėjimą ar rangovo (subrangovo) leidimą dirbti ar susipažinti su įslaptinta informacija. Jei procedūrose dalyvauja fizinis asmuo, Agentūra privalo pareikalauti, kad toks asmuo pateiktų Lietuvos Respublikos valstybės saugumo departamento išduotą leidimą, suteikiantį teisę dirbti ar susipažinti su įslaptinta informacija, arba išvadą, kad toks leidimas asmeniui teisės aktų nustatyta tvarka gali būti išduotas. Agentūra taip pat privalo pareikalauti, kad juridinis asmuo kartu su įmonės patikimumą patvirtinančiu pažymėjimu pateiktų ir darbuotojų, kurie dalyvaus vykdant pirkimo procedūras ar vykdys sutartį, sąrašą, kuriame būtų nurodyta, su kokio slaptumo žyma žymima informacija yra suteikta teisė dirbti ar susipažinti šiems juridinio asmens darbuotojams.

66. Nustatyti tiekėjų kvalifikaciniai reikalavimai negali dirbtinai riboti konkurencijos. Jie turi būti pagrįsti ir proporcingi pirkimo objektui, tikslūs ir aiškūs. Keliami reikalavimai negali pažeisti tiekėjo teisės saugoti intelektinę nuosavybę, gamybos ir komercinės paslapties.

67. Jeigu kandidatas dėl pateisinamų priežasčių negali pateikti reikalaujamų dokumentų, jis turi teisę vietoj jų pateikti kitus Agentūrai priimtinus dokumentus ar informaciją, kurie patvirtintų, kad tiekėjo kvalifikacija atitinka keliamus reikalavimus.

68. Jeigu tiekėjas pateikė netikslius ar neišsamius duomenis apie savo kvalifikaciją. Komisija ar pirkimo organizatorius privalo nepažeisdama Viešųjų pirkimų, atliekamų gynybos ir saugumo srityje, įstatymo 6 straipsnyje nustatytų viešųjų pirkimų principų prašyti tiekėją per protingą terminą šiuos duomenis papildyti arba paaiškinti.

69. Komisija ar pirkimo organizatorius atmeta tiekėjo paraišką ar pasiūlymą, jeigu tiekėjo kvalifikacija neatitinka pirkimo dokumentuose nustatytų kvalifikacinių reikalavimų arba jeigu tiekėjas Komisijos prašymu nepatikslino pateiktų netikslių ar neišsamių duomenų apie savo kvalifikaciją.

70. Tiekėjų kvalifikaciniai duomenys vertinami vadovaujantis pirkimo dokumentuose nustatytais kriterijais ir procedūromis. Komisija ar pirkimo organizatorius priima sprendimą dėl kiekvieno paraišką ar pasiūlymą pateikusio tiekėjo kvalifikacinių duomenų ir kiekvienam iš jų ne vėliau kaip per 3 darbo dienas raštu praneša apie šio patikrinimo rezultatus, pagrįsdami priimtus sprendimus. Dalyvauti tolesnėse pirkimo procedūrose gali būti pakviesti tik tie tiekėjai, kurių kvalifikaciniai duomenys atitinka pirkimo dokumentuose keliamus reikalavimus.

71. Reikalavimų tiekėjų kvalifikacijai nustatyti neprivaloma, kai:

71.1. dėl objektyvių priežasčių tik konkretus tiekėjas gali tiekti reikalingas prekes, suteikti paslaugas ar atlikti darbus ir nėra jokios kitos alternatyvos;

71.2. Agentūra pagal ankstesnę pirkimo sutartį iš tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes Agentūra įsigijusi skirtingų techninių charakteristikų prekių ar paslaugų, negalėtų naudotis anksčiau pirktomis prekėmis ar paslaugomis ar patirtų didelių nuostolių;

71.3. ypač palankiomis sąlygomis perkama iš bankrutuojančių, likviduojamų, restruktūrizuojamų ar sustabdžiusių veiklą ūkio subjektų;

71.4. dėl aplinkybių, kurių nebuvo galima numatyti, paaiškėja, kad yra reikalingos papildomos paslaugos, kurios nebuvo įrašytos į sudarytą pirkimo sutartį, tačiau be kurių negalima užbaigti pirkimo sutarties vykdymo, o jos ir visų kitų papildomai sudarytų pirkimo sutarčių kaina neturi viršyti 50 procentų pradinės pirkimo sutarties kainos;

71.5. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

71.6. vykdomi mažos vertės pirkimai, kurių preliminari sutarties vertė ne didesnė nei 17 500 Eur be PVM.

**IX SKYRIUS**

**PRANEŠIMAI DĖL MAŽOS VERTĖS PIRKIMŲ**

72. Komisija arba pirkimo organizatorius skelbia apie mažos vertės pirkimą, išskyrus vykdant mažos vertės neskelbiamas derybas arba vykdant mažos vertės pirkimą apklausos būdu, kai pirkimas gali būti neskelbiamas.

73. Skelbdama pranešimą dėl mažos vertės pirkimo Komisija arba pirkimo organizatorius vadovaujasi Viešųjų pirkimų tarnybos nustatyta tvarka.

74. Agentūra, vykdydama neskelbiamą pirkimą, gali paskelbti informacinį pranešimą apie ketinamą sudaryti pirkimo sutartį Viešųjų pirkimų tarnybos nustatyta tvarka.

75. Agentūra privalo Viešųjų pirkimų tarnybai pagal jos nustatytas formas ir reikalavimus pateikti visų per kalendorinius metus atliktų mažos vertės pirkimų ataskaitą.

**X SKYRIUS**

**TECHNINĖ SPECIFIKACIJA**

76. Atliekant mažos vertės pirkimus, techninė specifikacija rengiama vadovaujantis Viešųjų pirkimų, atliekamų gynybos ir saugumo srityje, įstatymo 38 straipsnio nuostatomis. Pirkimo iniciatorius turi užtikrinti Viešųjų pirkimų, atliekamų gynybos ir saugumo srityje, įstatymo 6 straipsnyje nurodytų principų laikymąsi.

77. Jei leidžiama pateikti alternatyvius pasiūlymus, nurodomi minimalūs reikalavimai, kuriuos šie pasiūlymai turi atitikti.

78. Agentūra gali leisti pateikti alternatyvius pasiūlymus tik tuo atveju, kai pasiūlymams vertinti taikomas ekonomiškai naudingiausio pasiūlymo vertinimo kriterijus.

**XI SKYRIUS**

**VOKŲ SU PASIŪLYMAIS ATPLĖŠIMAS. PASIŪLYMŲ NAGRINĖJIMAS IR VERTINIMAS. INFORMAVIMAS APIE PIRKIMO PROCEDŪRAS. DERYBOS**

79. Pasiūlymai turi būti priimami laikantis pirkimo dokumentuose nurodytos tvarkos:

79.1. pavėluotai gauti vokai su pasiūlymais neatplėšiami ir grąžinami juos pateikusiems tiekėjams;

79.2. neužklijuotuose, turinčiuose mechaninių ar kitokių pažeidimų, galinčių kelti abejonių dėl pasiūlymų slaptumo, vokuose pateikti pasiūlymai nepriimami ir grąžinami juos pateikusiems tiekėjams;

79.3. jei buvo reikalaujama pasiūlymą pateikti elektroninėmis priemonėmis, o tiekėjas pasiūlymą pateikė voke, gautas vokas su pasiūlymu neatplėšiamas ir grąžinamas jį pateikusiam tiekėjui, o vertinamas elektroninėmis priemonėmis pateiktas pasiūlymas, jeigu jis buvo pateiktas.

80. Vokai su pasiūlymais atplėšiami Komisijos posėdyje ar Pirkimo organizatoriaus. Posėdis vyksta pirkimo dokumentuose nurodytoje vietoje, prasideda nurodytą dieną ir nurodytu laiku. Posėdžio diena ir valanda turi sutapti su pasiūlymų pateikimo termino pabaiga. Pakeitus terminą, atitinkamai turi būti pakeistas ir vokų su pasiūlymais atplėšimo laikas. Nustatytu laiku turi būti atplėšti visi vokai su pasiūlymais, gauti nepasibaigus jų pateikimo terminui. Jeigu pasiūlymas gaunamas pavėluotai arba pateiktas nesilaikant Taisyklių VII skyriuje nustatytų pasiūlymų pateikimo reikalavimų, vokas su pasiūlymu grąžinamas jį atsiuntusiam tiekėjui. Vokų atplėšimo procedūroje turi teisę dalyvauti visi pasiūlymus pateikę tiekėjai arba jų atstovai.

81. Jeigu pasiūlymai vertinami pagal ekonomiškai naudingiausio pasiūlymo vertinimo kriterijų, vokai su pasiūlymais turi būti atplėšiami dviejuose Komisijos posėdžiuose. Pirmajame posėdyje atplėšiami tik tie vokai, kuriuose pateikti techniniai pasiūlymo duomenys ir kita informacija bei dokumentai, antrajame posėdyje – vokai, kuriuose nurodytos kainos. Antrasis posėdis gali vykti tik tada, kai Komisija patikrina, ar pateiktų pasiūlymų techniniai duomenys ir juos pateikusių dalyvių kvalifikacija atitinka pirkimo dokumentuose keliamus reikalavimus. Apie šio patikrinimo ir įvertinimo rezultatus Komisija raštu praneša visiems tiekėjams, kartu nurodydama antrojo vokų su pasiūlymais atplėšimo posėdžio vietą ir laiką. Jeigu Komisija, patikrinusi ir įvertinusi pirmajame voke tiekėjo pateiktus duomenis, atmeta jo pasiūlymą, neatplėštas vokas su pasiūlyta kaina saugomas kartu su kitais tiekėjo pateiktais dokumentais Viešųjų pirkimų, atliekamų gynybos ir saugumo srityje, įstatymo nustatyta tvarka.

82. Vokus atplėšia vienas iš Komisijos narių arba pirkimo organizatorius pasiūlymus pateikusių ir atvykusių į Komisijos posėdį tiekėjų ar jų atstovų akivaizdoje. Vokai atplėšiami ir tuo atveju, jeigu į tą posėdį tiekėjas ar jo atstovas neatvyksta.

83. Atplėšus voką, pasiūlymo paskutinio lapo antroje pusėje pasirašo posėdyje dalyvaujantys Komisijos nariai arba pirkimo organizatorius, jeigu pirkimas atliekamas ne CVP IS priemonėmis.

84. Kai pasiūlymai vertinami pagal mažiausios kainos kriterijų, vokų su pasiūlymais atplėšimo procedūroje dalyvaujantiems tiekėjams ar jų atstovams skelbiamas pasiūlymą pateikusio tiekėjo pavadinimas ar vardas, pavardė, pasiūlyme nurodyta kaina, ir pranešama, ar yra pateiktas pasiūlymo galiojimo užtikrinimas (jeigu jo reikalaujama).

85. Kai pasiūlymai vertinami pagal ekonominį naudingumą:

85.1. vokų su pasiūlymais, kuriuose yra techniniai pasiūlymo duomenys, atplėšimo procedūrose dalyvaujantiems tiekėjams ar jų atstovams skelbiamas pasiūlymą pateikusio tiekėjo pavadinimas ar vardas, pavardė, pagrindinės pasiūlymo techninės charakteristikos, ir pranešama, ar yra pateiktas pasiūlymo galiojimo užtikrinimas (jeigu jo reikalaujama), ar pateiktas pasiūlymas yra susiūtas, ar jo lapai sunumeruoti ir paskutinio lapo antrojoje pusėje yra tiekėjo ar jo įgalioto asmens parašas, ar nurodytas įgalioto asmens vardas, pavardė, pareigos ir pasiūlymą sudarančių lapų skaičius. Jeigu pageidauja nors vienas vokų su pasiūlymais atplėšimo procedūroje dalyvaujantis tiekėjas ar jo atstovas, turi būti paskelbtos visos pasiūlymų charakteristikos, į kurias bus atsižvelgta vertinant pasiūlymą;

85.2. vokų su pasiūlymais, kuriuose nurodytos kainos, atplėšimo procedūrose dalyvaujantiems tiekėjams ar jų atstovams skelbiamas pasiūlymą pateikusio tiekėjo pavadinimas ar vardas, pavardė, pasiūlyme nurodyta kaina.

86. Jeigu pirkimo objektas susideda iš atskirų dalių, vokų su pasiūlymais, kuriuose nurodomos kainos, atplėšimo procedūrose dalyvaujantiems tiekėjams arba jų atstovams skelbiama pasiūlyta kiekvienos pirkimo dalies kaina.

87. Vokų su pasiūlymais atplėšimo metu Komisija turi leisti posėdyje dalyvaujantiems tiekėjams ar jų įgaliotiems atstovams viešai ištaisyti Komisijos pastebėtus jų pasiūlymo susiuvimo ar įforminimo trūkumus, kuriuos įmanoma ištaisyti posėdžio metu.

88. Apie vokų su pasiūlymais atplėšimo metu paskelbtą informaciją raštu pranešama ir vokų atplėšimo procedūroje nedalyvaujantiems pasiūlymus pateikusiems tiekėjams, jeigu jie to pageidauja. Kiekvienas vokų atplėšimo procedūrose dalyvaujantis tiekėjas ar jo atstovas turi teisę asmeniškai susipažinti su viešai perskaityta informacija, tačiau supažindindama su šia informacija Agentūra negali atskleisti tiekėjo pasiūlyme esančios konfidencialios informacijos.

89. Su CVP IS priemonėmis pateiktais pasiūlymais pradinis susipažinimas vyksta Komisijos posėdyje. Tiekėjai ar jų atstovai pradinio susipažinimo su pateiktais pasiūlymais procedūroje nedalyvauja.

90. Tiekėjams užklausus CVP IS priemonėmis, Komisija arba pirkimo organizatorius informuoja apie įvykusį susipažinimą su CVP IS priemonėmis pateiktais pasiūlymais, pateikiant informaciją apie tiekėjo pavadinimą ar vardą, pavardę, pasiūlyme nurodytą kainą. Jeigu pasiūlymai vertinami pagal ekonominį naudingumą, taip pat pranešamos pagrindinės pasiūlymo techninės pasiūlymo charakteristikos.

91. Komisija arba pirkimo organizatorius vokų atplėšimo ar susipažinimo su CVP IS pateiktais pasiūlymais procedūros rezultatus įformina protokolu.

92. Tolesnes pateiktų pasiūlymų ir CVP IS priemonėmis pateiktų pasiūlymų nagrinėjimo, vertinimo ir palyginimo procedūras Komisija atlieka pasiūlymus pateikusiems tiekėjams nedalyvaujant.

93. Pasiūlymai vertinami šiais kriterijais:

93.1. ekonomiškai naudingiausio pasiūlymo, kai pirkimo sutartis sudaroma su tiekėju, pateikusiu naudingiausią pasiūlymą, išrinktą pagal pirkimo dokumentuose nustatytus kriterijus, susijusius su pirkimo objektu, paprastai kokybės, kainos, techninių pranašumų, estetinių ir funkcinių charakteristikų, aplinkos apsaugos charakteristikų, eksploatavimo išlaidų, veiksmingumo, garantinio aptarnavimo ir techninės pagalbos, pristatymo datos, pristatymo laiko arba užbaigimo laiko požiūriu;

93.2. mažiausios kainos.

94. Pagal pirkimo dokumentuose nustatytus vertinimo kriterijus ir tvarką nedelsiant įvertinami pateikti tiekėjų pasiūlymai.

95. Pasiūlymai nagrinėjami šiais etapais:

95.1. tikrinama, ar pasiūlymas atitinka pirkimo dokumentuose nustatytus pasiūlymo pateikimo reikalavimus;

95.2. tikrinama, ar pasiūlyto pirkimo objekto techninė specifikacija atitinka pirkimo dokumentų techninėje specifikacijoje nustatytus reikalavimus pirkimo objektui;

95.3. tikrinama, ar pasiūlyme nėra kainos apskaičiavimo klaidų;

95.4. radusi pasiūlyme nurodytos kainos apskaičiavimo klaidų, Komisija privalo paprašyti tiekėjų per jos nurodytą terminą ištaisyti pasiūlyme pastebėtas aritmetines klaidas, nekeičiant vokų su pasiūlymais atplėšimo ar susipažinimo su CVP 1S priemonėmis pateiktais pasiūlymais posėdžio metu paskelbtos kainos. Taisydamas pasiūlyme nurodytas aritmetines klaidas, tiekėjas neturi teisės atsisakyti kainos sudėtinių dalių arba papildyti kainą naujomis dalimis. Jei tiekėjas per Agentūros nurodytą terminą neištaiso aritmetinių klaidų ir (ar) nepaaiškina pasiūlymo, jo pasiūlymas laikomas neatitinkančiu pirkimo dokumentuose nustatytų reikalavimų;

95.5. tuo atveju, kai pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laikoma kaina, nurodyta žodžiais;

95.6. tuo atveju, kai pirkimas vykdomas elektroninėmis priemonėmis ir pasiūlymo kaina, išreikšta skaičiais ar žodžiais pasiūlymo formoje, neatitinka pasiūlymo kainos, nurodytos skaičiais CVP IS langelyje „Pasiūlymo kaina“ (kai kainą prašoma nurodyti abiem būdais), teisinga bus laikoma kaina, nurodyta pasiūlymo formoje žodžiais;

95.7. tikrinama, ar pasiūlyme nurodyta kaina nėra neįprastai maža, Komisija arba pirkimo organizatorius turi teisę pareikalauti, kad tiekėjas pagrįstų neįprastai mažą kainą. Pasiūlyme nurodyta prekių, paslaugų ar darbų kaina laikoma neįprastai maža, jeigu ji yra 15 ir daugiau procentų mažesnė už visų tiekėjų, kurių pasiūlymai neatmesti dėl kitų priežasčių, pasiūlytų kainų aritmetinį vidurkį. Šis kriterijus netaikomas, jei vidurkis skaičiuojamas iš 2 pasiūlymų. Pirkimo dokumentuose gali būti nustatytos kitokios neįprastai mažos kainos skaičiavimo taisyklės;

95.8. tikrinama, ar pasiūlyta kaina nėra per didelė ir / ar nepriimtina Agentūrai.

96. Komisija arba pirkimo organizatorius atmeta pasiūlymą, jeigu:

96.1. tiekėjas neatitiko kvalifikacijos reikalavimų arba Komisijos (pirkimo organizatoriaus) prašymu nepatikslino pateiktų netikslių ar neišsamių duomenų apie savo kvalifikaciją (taikoma ir tuo atveju, kai kvalifikaciniai reikalavimai buvo nustatyti kvietime pateikti pasiūlymą);

96.2. tiekėjas yra pateikęs melagingą informaciją apie atitiktį nustatytiems reikalavimams ir Komisija arba pirkimo organizatorius gali tai įrodyti bet kokiomis teisėtomis priemonėmis;

96.3. pasiūlyto pirkimo objekto techninė specifikacija neatitiko pirkimo dokumentų techninėje specifikacijoje nustatytų reikalavimų pirkimo objektui;

96.4. buvo pasiūlyta neįprastai maža kaina ir tiekėjas Komisijos arba pirkimo organizatoriaus prašymu per nustatytą terminą nepateikė raštiško kainos sudėtinių dalių pagrindimo arba kitaip nepagrindė neįprastai mažos kainos;

96.5. visų tiekėjų, kurių pasiūlymai neatmesti dėl kitų priežasčių, buvo pasiūlytos per didelės ir / ar nepriimtinos kainos;

96.6. dėl kitų pirkimo dokumentuose nurodytų atmetimo priežasčių.

97. Iškilus klausimų dėl pasiūlymų turinio Komisija arba pirkimo organizatorius gali prašyti, kad tiekėjai pateiktų paaiškinimus, nekeisdami pasiūlymo esmės, t. y. siūlomų prekių, paslaugų, darbų ir jų pateikimo, suteikimo ar atlikimo pobūdžio. Tiekėjai ar jų atstovai gali būti kviečiami į Agentūrą, iš anksto raštu pranešant, į kokius klausimus jie turės atsakyti.

98. Pasiūlymo esmės pakeitimu nelaikomas toks pasiūlymo aiškinimas (tikslinimas), kuris nesusijęs su siūloma preke, paslauga, darbu ar jų pateikimo, suteikimo ar atlikimo pobūdžiu, t. y. pasiūlymo galiojimo ir / ar pasiūlymo galiojimo užtikrinimo termino tikslinimas, įgalioto asmens pasirašyti pasiūlymą įgaliojimų tikslinimas ir kt.

99. Pirkimo dokumentuose nustatytus reikalavimus atitikę tiekėjai kviečiami dalyvauti derybose (jeigu vykdomos derybos).

100. Kvietimus dalyvauti derybose Komisija arba pirkimo organizatorius išsiunčia raštu (arba CVP IS priemonėmis) vienu metu visiems kviečiamiems tiekėjams. Prie kvietimo dalyvauti derybose pridedama pirkimo dokumentų kopija arba, jeigu Agentūra sudaro galimybę su pirkimo dokumentais susipažinti elektroninėmis priemonėmis, pateikiama nuoroda, kur kandidatai gali su ja susipažinti.

101. Vedant derybas, Komisija arba pirkimo organizatorius turi laikytis reikalavimų, nurodytų Viešųjų pirkimų, atliekamų gynybos ir saugumo srityje, įstatymo 22 straipsnio 10 dalyje.

102. Geriausias pasiūlymas nustatomas vadovaujantis pirkimo dokumentuose nustatyta pasiūlymų vertinimo tvarka ir kriterijais pagal derybų rezultatus, užfiksuotus pasiūlymuose ir/ar derybų protokoluose (jeigu vykdomos derybos).

103. Tiekėjams ne vėliau kaip per 5 darbo dienas Komisija arba pirkimo organizatorius raštu praneša apie priimtą sprendimą sudaryti pirkimo sutartį ar preliminariąją sutartį, pateikiama Viešųjų pirkimų, atliekamų gynybos ir saugumo srityje, įstatymo 45 straipsnio 2 dalyje nurodyta atitinkama informacija, kuri dar nebuvo pateikta pirkimo procedūros metu, santrauka ir nurodomas laimėjęs pasiūlymas. Taip pat nurodomos priežastys, dėl kurių buvo priimtas sprendimas nesudaryti pirkimo sutarties ar preliminariosios sutarties.

**XII SKYRIUS**

**PIRKIMO SUTARTIS**

104. Sudaryti pirkimo sutartį Agentūra siūlo tam tiekėjui, kurio pasiūlymas pripažintas laimėjusiu. Tiekėjas sudaryti pirkimo sutarties kviečiamas raštu (išskyrus Taisyklių nustatytus atvejus, kai pirkimo sutartis sudaroma žodžiu) ir jam nurodomas laikas, iki kada reikia atvykti sudaryti pirkimo sutartį.

105. Jeigu tiekėjas, kuriam buvo pasiūlyta sudaryti pirkimo sutartį, raštu (arba CVP IS priemonėmis) atsisako ją sudaryti arba nepateikia pirkimo dokumentuose nustatyto pirkimo sutarties įvykdymo užtikrinimo, arba jeigu tiekėjas iki Agentūros rašte nustatyto laiko neatvyksta pasirašyti pirkimo sutarties ar atsisako pasirašyti pirkimo sutartį pirkimo dokumentuose nustatytomis sąlygomis, arba jeigu ūkio subjektų grupė neįsteigia juridinio asmens, kaip nustatyta Taisyklių 107 punkte, laikoma, kad jis atsisakė sudaryti pirkimo sutartį. Tuo atveju Komisija, vadovaudamasi Taisyklių nuostatomis ir pirkimo dokumentuose nustatytais kriterijais ir tvarka, įvertina kitus, atliekant tą patį pirkimą, gautus pasiūlymus ir nustato kitą laimėjusį pasiūlymą.

106. Sudarant pirkimo sutartį, negali būti keičiama pasiūlyme ar derybų protokole užfiksuota kaina ir pirkimo sutarties sąlygos bei pirkimo dokumentuose ir pasiūlyme nustatytos pirkimo sąlygos, kurios nebuvo pakeistos per derybų procesą.

107. Komisija arba pirkimo organizatorius gali reikalauti, kad ūkio subjektų grupės pateiktą pasiūlymą pripažinus geriausiu ir Agentūrai pasiūlius sudaryti pirkimo sutartį, ši ūkio subjektų grupė įgytų tam tikrą teisinę formą, jeigu tai yra būtina siekiant tinkamai įvykdyti pirkimo sutartį. Jeigu Komisija arba pirkimo organizatorius reikalauja, kad ūkio subjektų grupė, kurios pasiūlymas pripažintas geriausiu, įsteigtų juridinį asmenį, Agentūra pirkimo sutartį sudaro su šių ūkio subjektų įsteigtu juridiniu asmeniu. Ūkio subjektai, įsteigę juridinį asmenį, privalo laiduoti už jų įsteigto juridinio asmens prievoles, susijusias su pirkimo sutarties sąlygų įvykdymu.

108. Pirkimo sutartyje, kai ji sudaroma raštu, turi būti nustatyta:

108.1. sutarties šalių teisės ir pareigos;

108.2. perkamos prekės, paslaugos ar darbai, jeigu įmanoma - tikslūs jų kiekiai;

108.3. kaina arba kainodaros taisyklės, nustatytos pagal Vyriausybės arba jos įgaliotos institucijos patvirtintą metodiką;

108.4. atsiskaitymų ir mokėjimų tvarka;

108.5. prievolių įvykdymo terminai;

108.6. tiekėjo įsipareigojimai dėl įslaptintos informacijos apsaugos, jeigu pirkimas yra susijęs su įslaptinta informacija;

108.7. tiekėjo įsipareigojimai užtikrinti tiekimo patikimumą;

108.8. tiekėjo įsipareigojimai dėl subrangovų parinkimo (jeigu tokie buvo nustatyti pirkimo dokumentuose);

108.9. prievolių įvykdymo užtikrinimas;

108.10. ginčų sprendimo tvarka;

108.11. sutarties nutraukimo tvarka;

108.12. sutarties galiojimas;

108.13. jeigu sudaroma preliminarioji sutartis, – jai būdingos nuostatos;

108.14. subrangovai, jeigu vykdant sutartį jie pasitelkiami, ir jų keitimo tvarka;

108.15. kitos būtinos sąlygos.

109. Pirkimo sutarties sąlygos sutarties galiojimo laikotarpiu negali būti keičiamos, išskyrus tokias pirkimo sutarties sąlygas, kurias pakeitus nebūtų pažeisti Viešųjų pirkimų, atliekamų gynybos ir saugumo srityje, įstatymo 6 straipsnyje nustatyti principai ir tikslai, ir kai tokiems pakeitimams yra gautas Viešųjų pirkimų tarnybos sutikimas.

110. Pirkimo sutartis turi būti sudaroma nedelsiant, bet ne anksčiau negu pasibaigė pirkimo sutarties sudarymo atidėjimo terminas. Atidėjimo terminas gali būti netaikomas, kai:

110.1. vienintelis suinteresuotas tiekėjas yra tas, su kuriuo sudaroma pirkimo sutartis, ir nėra suinteresuotų kandidatų;

110.2. pirkimo sutartis sudaroma preliminariosios sutarties pagrindu;

110.3. pirkimo sutarties vertė mažesnė kaip 3 000 Eur (be PVM).

111. Pirkimo sutartis gali būti sudaroma žodžiu, kai atliekami mažos vertės pirkimai, kurių sutarties vertė mažesnė kaip 3 000 Eur (be PVM).

XIII SKYRIUS

ĮSLAPTINTOS INFORMACIJOS APSAUGOS REIKALAVIMAI IR KONTROLĖ

112. Jeigu pirkimo procedūrų metu kandidatams ar tiekėjams numatoma pateikti įslaptintą informaciją, vadovaujantis Valstybės ir tarnybos paslapčių įstatymu, pirkimo dokumentuose nustatomos sąlygos, kurias atitinkantiems kandidatams ar tiekėjams galės būti pateikta įslaptinta informacija, ir šios informacijos apsaugos reikalavimai. Taip pat reikalaujama, kad rengiant pasiūlymą dalyvaujantys subrangovai, subtiekėjai ar subteikėjai atitiktų kandidatams ar tiekėjams nustatytus reikalavimus.

113. Jeigu pirkimo sutartis, kurią numatoma sudaryti, yra susijusi su įslaptintos informacijos

naudojimu, vadovaujantis Valstybės ir tarnybos paslapčių įstatymu, pirkimo dokumentuose nurodomos būtinos priemonės ir reikalavimai tokios informacijos apsaugai užtikrinti, tokiu atveju gali būti reikalaujama paraiškoje ar pasiūlyme taip pat nurodyti:

113.1. tiekėjo ir numatomų subrangovų įsipareigojimą saugoti įslaptintą informaciją, kurią jie žino ar sužinos per visą pirkimo sutarties galiojimo laikotarpį, taip pat šią sutartį įvykdžius ar ją nutraukus;

113.2. tiekėjo įsipareigojimą užtikrinti, kad kiti subrangovai, su kuriais jis sudarys subrangos sutartis pirkimo sutarties vykdymo metu;

113.3. tiekėjo įsipareigojimą pateikti Taisyklių 108.8 papunktyje nurodytą informaciją apie kiekvieną naują subrangovą prieš sudarant su juo subrangos sutartį.

114. Prekių, paslaugų ar darbų, susijusių su įslaptinta informacija, saugumas turi būti užtikrinamas pagal Valstybės ir tarnybos paslapčių įstatymo reikalavimus.

XIV SKYRIUS

INFORMACIJOS TEIKIMAS

115. Informuodama apie pirkimo procedūros rezultatus, Agentūra vadovaujasi Viešųjų pirkimų, atliekamų gynybos ir saugumo srityje, įstatymo 45 straipsniu.

116. Viešųjų pirkimų, atliekamų gynybos ir saugumo srityje, įstatymo 45 straipsnio nuostatomis galima nesivadovauti tais atvejais, kai pirkimo sutarties vertė mažesnė kaip 3 000 Eur (be PVM).

117. Agentūra, Komisija, jos nariai, pirkimo organizatorius ar ekspertai ir kiti asmenys, nepažeisdami įstatymų reikalavimų, ypač dėl sudarytų pirkimo sutarčių skelbimo ir informacijos teikimo kandidatams ir dalyviams, negali tretiesiems asmenims atskleisti Agentūrai pateiktos tiekėjo informacijos, kurios konfidencialumą nurodė tiekėjas. Tokią informaciją sudaro visų pirma komercinė (gamybinė) paslaptis ir konfidencialieji pasiūlymų aspektai. Tiekėjas, teikdamas pasiūlymą, privalo nurodyti, kuri pasiūlymo dalis ar duomenys yra konfidencialūs. Tiekėjas negali viešai skelbiamos ar visuomenei lengvai prieinamos informacijos nurodyti kaip konfidencialios. Tiekėjų reikalavimu Komisija arba pirkimo organizatorius turi juos supažindinti su kitų tiekėjų pasiūlymais, išskyrus tą informaciją, kurią tiekėjai nurodė kaip konfidencialią.

XVI SKYRIUS

GINČŲ NAGRINĖJIMAS

118. Ginčų nagrinėjimas atliekamas vadovaujantis Viešųjų pirkimų, atliekamų gynybos ir saugumo srityje, įstatymo IV skyriaus nuostatomis.

\_\_\_\_\_\_\_\_\_\_\_\_\_\_\_\_\_\_\_\_